**AKTIVNOSTI
Delegacija u Parlamentarnoj skupštini Mediterana
XI saziv (3. jun 2016 – 3. avgust 2020)**

* U Domu Narodne skupštine, 21. i 22. februara 2019. godine, održano je 13. plenarno zasedanje Parlamentarne skupštine Mediterana. Tokom zasedanja, na kom su prisustvovali parlamentarci iz 28 zemalja, potpisan je memorandum o razumevanju između Parlamentarne skupštine Mediterana i Interparlamentarne skupštine pravoslavlja, izabran je novi predsednik PSM, kao i novi članovi biroa ove organizacije i dodeljene nagrade PSM laureatima za 2018. godinu.
* Olivera Ognjanović, u svojstvu predstavnika Parlamentarne skupštine Mediterana, učestvovala na Petoj globalnoj konferenciji mladih parlamentaraca IPU „Promovisanje održivosti, zaštita interesa budućih generacija“, 14. i 15. decembra 2018. godine u Parlamentu Azerbejdžana u Bakuu.
* Član stalne delegacije Narodne skupštine u Parlamentarnoj skupštini Mediterana, predsednik Trećeg stalnog odbora i potpredsednik PS Mediterana Aleksandra Maletić, učestvovala na 35. sastanku Biroa PS Mediterana, 5. novembra 2018. godine u Lisabonu, Portugalija.
* Narodna skupština je 12. i 13. jula 2018. godine bila domaćin Parlamentarne konferencije na visokom nivou o olakšavanju trgovine i investicijama na zapadnom Balkanu, koju su organizovale Parlamentarna skupština Mediterana (PSM) i Svetska trgovinska organizacije (STO).
* Članice stalne delegacije Narodne skupštine u PS Mediterana Tijana Davidovac i Jelena Žarić Kovačević učestvovale su na generalnoj skupštini i obeležavanju dvadeset pete godišnjice Interparlamentarne skupštine pravoslavlja, od 25. do 30. juna 2018. godine u Atini.
* Delegacija Narodne skupštine koju je predvodila Tijana Davidovac, učestvovala je 15. februara 2018. godine na 12. godišnjem plenarnom zasedanju PS Mediterana. U sastavu delegacije bile su i Jelena Zarić Kovačević i Nataša Vučković. Tokom zasedanja, delegacija Srbije je preuzela obavezu organizovanja sledećeg godišnjeg zasedanja, koje će se održati u Beogradu, u februaru 2019. godine.
* Aleksandra Maletić, član delegacije Narodne skupštine i potpredsednik u Parlamentarnoj skupštini Mediterana učestvovala je kao panelista na Konferenciji „Promovisanje bolje regionalne saradnje za pametne i humane migracije na Mediteranu“, koja je održana 16. i 17. novembra 2017. godine na Malti. Konferencija je održana u organizaciji Interparlamentarne unije i Parlamentarne skupštine Mediterana.
* Narodna skupština bila je domaćin predsedniku Parlamentarne skupštine Mediterana Pedru Rokeu 7. septembra 2017. godine i tom prilikom održani su odvojeni susreti sa predsednicom Narodne skupštine Majom Gojković, delegacijom Narodne skupštine u Parlamentarnoj skupštini Mediterana i članovima Odbora za spoljne poslove.
* Član stalne delegacije u Parlamentarnoj skupštini Mediterana Aleksandra Maletić izabrana je za predsednicu Stalnog odbora PSM na 11. Plenarnom zasedanju PSM, koje je održano 23. i 24. februara 2017. godine u Portu, Portugalija. Na PSM je odlučeno i da Srbija bude domaćin narednog zasedanja, koje će se održati 2018. godine. Pored šefa delegacije Mome Čolakovića na zasedanju je učestvovao i član delegacije Enis Imamović.